M e s t s k á    č a s ť   B r a t i s l a v a  -  N o v é   M e s t o

Informácia na zasadnutie							
Miestneho zastupiteľstva
dňa 25.09.2012

Informácia
o príprave operačného plánu zimnej údržby komunikácií  III. a IV. kategórie, 
peších komunikácií a verejných priestranstiev
na zimné obdobie 2012/2013 

Spracovateľ :							Materiál obsahuje :
Ing. Robert Molnár						1. Základný materiál
riaditeľ EKO-podniku VPS

September 2012

ZÁKLADNÝ  MATERIÁL

	EKO-podnik verejnoprospešných služieb, ako správca zverených nehnuteľností je povinný počas zimných mesiacov zabezpečiť zjazdnosť a schodnosť verejných komunikácií, priľahlých komunikácií a verejných plôch vrátane ich údržby.

	Metodické usmernenie pre výkon uvedených činností bude spracované v každoročne aktualizovanom Operačnom pláne zimnej údržby komunikácií III. a IV. kategórie, peších komunikácií a verejných priestranstiev na zimné obdobie 2012/2013.

	Pre zabezpečenie bezproblémového výkonu verejnoprospešných služieb  počas zimnej služby pripravuje EKO-podnik verejnoprospešných služieb nasledovné činnosti a opatrenia:

Vnútropodnikové:
1.	vydanie príkazu riaditeľa s nariadeniami za účelom zabezpečenia technickej prípravy a personálneho obsadenia pred samotným zahájením zimnej údržby komunikácií III. a IV. kategórie, peších komunikácií a verejných priestranstiev Mestskej časti Bratislava - Nové Mesto v zimnej sezóne 2012/2013;
2.	vypracovanie Operačného plánu zimnej údržby s aktualizáciou činností s prihliadnutím na meniace sa vonkajšie faktory – pribúdanie udržiavaných plôch, vyradenie nepoužiteľnej techniky, zaradenie novej techniky, personálne zmeny, ... ;
3.	zabezpečenie parkovania vybraných dopravných prostriedkov a mechanizmov v krytom režime;
4.	kontrola vykonanej hydroizolácie skladiska posypovej soli z dôvodu zamedzenia škôd spôsobovaných  vlhnutím;
5.	zabezpečenie technickej prípravy, personálneho obsadenia, strojového a materiálového vybavenia a posypového materiálu;
6.	návrh personálneho zloženia podnikového štábu zimnej služby, dispečingu zimnej služby a informačnej služby.

Verejné:
1.	zabezpečenie informovania verejnosti, obyvateľov mestskej časti o prijatí a zverejnení Operačného plánu zimnej údržby komunikácií, peších komunikácií a verejných priestranstiev na zimné obdobie 2012/2013, v ktorom budú k dispozícii všetky potrebné informácie o údržbe počas zimnej služby a o zriadení informačnej dispečerskej telefónnej linky;
2.	informovanie verejnosti o zahájení zimnej služby;
3.	priebežné informovanie verejnosti o jednotlivých vykonávaných činnostiach v súvislosti so zimnou údržbou;
4.	informovanie verejnosti o ukončení zimnej služby.

	Spôsob výkonu zimnej služby upravuje Všeobecne záväzné nariadenie mestskej  časti. Na základe všeobecne záväzných predpisov a nariadení zimné obdobie pre zabezpečenie zimnej služby je všeobecne stanovené v termíne od 15. novembra 2012 do 31. marca 2013. Zimnou služby sa zabezpečuje údržba a zmierňovanie závad v zjazdnosti a schodnosti komunikácií, plôch a verejných priestorov, spôsobených poveternostnými podmienkami. Presný termín  zahájenia zimnej služby bude operatívne vyhlásený riaditeľom EKO-podniku VPS, v prípade, že si to vyžiada meteorologická situácia.
	Povinnosťou EKO-podniku VPS, ako správcu zverených nehnuteľností je počas zimných mesiacov zabezpečiť zjazdnosť a schodnosť verejných komunikácií, priľahlých komunikácií a verejných plôch ich údržbou v zmysle  Operačného plánu zimnej údržby ciest III. a IV. kategórie, peších komunikácií a verejných priestranstiev na zimné obdobie 2012/2013.
	V predkladanom Operačnom pláne zimnej údržby na zimné obdobie 2012/2013 budú aktualizované predovšetkým skutočnosti technického zabezpečenia a  rozsahu zimnej údržby udržiavaných ciest a priestranstiev. Na základe preverenia reálneho stavu stredísk EKO-podniku VPS boli z technického zabezpečenia vyradené dopravné prostriedky a stroje neschopné zabezpečovať zimnú údržbu z dôvodov fyzickej a morálnej zastaranosti a opotrebenia. Vyradené prostriedky a technika bude doplnená novou zaobstaranou technikou v rozsahu:
-	komunálne multifunkčné vozidlo,
-	sypačová nadstavba s rozmetadlom na zimnú údržbu komunikácií,
-	snehová radlica.
	Ďalej sú do plánu údržby komunikácií a plôch zaraďované nové udržiavané lokality a termíny údržby v súlade s požiadavkami MÚ BA-NM. 

	Zabezpečovanie   zjazdnosti a schodnosti komunikácií a  plôch, ktoré sú ovplyvnené  poveternostnými podmienkami sa vykonáva:
-	zmierňovaním šmykľavosti,
-	odstraňovaním snehu.
	Predmetné komunikácie a plochy budú v danom období pravidelne kontrolované dispečermi, k dispozícii bude pohotovostný dispečing, dostupný aj mimo pracovných dní a hodín. Kontrola schodnosti komunikácií a plôch, resp. prác vykonávaných pracovníkmi bude vykonávaná dispečermi operatívne. Dispečer má na starosti kontrolu kvality práce, dodržiavanie rozsahu udržiavaných plôch v zmysle Operačného plánu a rozhodnutia o potrebe vykonať potrebné úkony, vyplývajúce z aktuálnej situácie. Kontrola je vykonávaná v skorých ranných hodinách, počas dňa, vo večerných hodinách a v prípade potreby sa tieto kontroly priebežne opakujú. Pri zistení nedostatkov sa tieto bezodkladne odstraňujú. Za zabezpečovanie bezproblémového priebehu zimnej údržby  dispečer zodpovedá zriadenému Podnikovému štábu.

	Práce spojené zo zabezpečením zimnej údržby budú vykonávané denne, a to aj v čase pracovného pokoja v čase určenom VZN. V prípade spádu snehu alebo tvorbe poľadovice v nočných hodinách pracovníci vykonávajú práce tak, aby bola zabezpečená schodnosť komunikácií. Práce sa vykonávajú podľa charakteru objektu a komunikácie ručne, s malými alebo veľkými mechanizmami. Zjazdnosť a schodnosť sa zabezpečuje formou odstraňovania snehu (odhŕňaním ku krajnici, resp. odvozom snehu) a posypom komunikácií a plôch vhodným posypovým materiálom.